Flocs da naiv

N’èsi betg fascinant tge ch’ins po tut far cun naiv?!?

Ils ins fan umens da naiv u iglus, damai plitost motivs tradiziunals, ils auters experimenteschan e fan statuas u elavureschan tonnas da naiv e glatsch ad entirs hotels! – Avais Vus però gì il davos temp la peda per guardar en detagl in singul floc da naiv? Quai è numnadamain propi fascinant ed ina vaira prestaziun d’art da nossa natira. Ils pitschens guts d’aua schelan, sa transfurman en cristals da glatsch e creschan sin lur viadi da las nivlas fin giu sin terra adina dapli tras l’umiditad en l’aria. Legher èsi ch’i dat adina anguls da 600° u da 1200° e quai cun ina simmetria surprendenta. Flocs da naiv cuntegnan fin 95% aria e pervi da questa consistenza crodan els relativamain plaun sin terra. Congualà cun plievgia che croda cun 36 kilometers l’ura dattan ils flocs da naiv cun 0,9 kilometers l’ura temp avunda per contemplar lur saut en l’aria fin ch’el finescha sin terra. 

Il pli savens hai jau vis stailas cun sis pizs u meglier ditg cun sis bratschs. Ma i dat er pitschnas plattinas u prismas. E jau n’hai anc mai vis duas giadas la medema. Ins di perfin ch’i na dettia mai dus cristals da naiv identics e para sajan vegnidas dumbradas gia sismilli differentas furmas da cristals. Perquai mes tip: prendai er Vus la peda da far in pitschen studi da flocs da naiv. Jau giavisch bun divertiment! 

Cordialmain 
Karin Kohler-Pattis